"La pau no és un cop de vent sobtat, sinó la pedra en la qual cada dia cal esculpir l'esforç de conquerir-la"
Dia: dilluns 2 de març a les 18:00 hores
Lloc: Amics UNESCO Barcelona (carrer Mallorca 207, principal, Barcelona)
El comissionat de la Comissió per l'Esclariment de la Veritat, la Convivència i la No Repetició de Colòmbia, Carlos Martin Beristain, participarà en aquest acte públic amb víctimes del conflicte colombià a Catalunya per presentar el treball que està duent a terme la Comissió amb l'exili colombià.
El comissionat dialogarà amb les víctimes exiliades, en un acte de reconeixement públic de l'impacte de l'exili i la seva contribució a la construcció de la pau al país.
Els testimonis i les experiències de les víctimes a l'exili són claus per a l'esclariment de la veritat, la reparació i la construcció de la pau, i és per això que la Comissió de la Veritat té el mandat de visibilitzar l'impacte de l'exili colombià, mitjançant el treball d'escolta, de diàleg social i de reconeixement d'aquest fenomen.
Amb aquest objectiu s'han conformat 15 nodes de treball a 10 països europeus (Alemanya, Andalusia, Bèlgica, Catalunya, França, Itàlia, Madrid, Noruega, Països Baixos, País Basc, Suècia, Suïssa, Regne Unit, Irlanda i València) en un procés coordinat per l'ICIP, que exerceix la Secretaria Tècnica de la Comissió a Europa.
Dia: dijous 5 de març a les 19:00 hores
Lloc: Casa Amèrica Catalunya (carrer Còrsega 299, Barcelona)
Primer debat del cicle "Pulsions de Llatinoamèrica", organitzat per l'ICIP i Casa Amèrica Catalunya.
Aquesta primera sessió, amb el títol "De l'erosió democràtica a l'explosió de les revoltes socials", se centrarà en les protestes socials massives contra unes institucions i uns partits que no han aconseguit millorar les condicions de vida de la ciutadania, i en els nous impulsos reivindicatius que posen en joc els sistemes actuals i obren perspectives arriscades i a la vegada esperançadores.
El cicle tindrà lloc cada primer dijous de mes, des d'ara i fins al juliol.
Dia: divendres 6 de març a les 18:30 hores
Lloc: Lleialtat Santsenca (Carrer d'Olzinelles 31, Barcelona)
L'ICIP organitza la sessió "Dones per un nou model energètic" en la qual s'exposaran les experiències de lluita de comunitats mexicanes i catalanes en defensa del territori davant les amenaces empresarials.
Hi intervindran les activistes Teresa Castellanos i Samantha César, del Frente de Pueblos en Defensa de la Tierra y Agua de Morelos, Mèxic; Maria Campuzano, de l'Aliança contra la Pobresa Energètica; i representants de la Plataforma Cel Net, formada persones dels pobles veïns del complex petroquímic de la Vall del Francolí, al Camp de Tarragona.
L'acte tindrà lloc el divendres 6 de març a les 18:30h a Barcelona, organitzat conjuntament amb la Taula per Mèxic i Enginyeria Sense Fronteres.
La sessió s'emmarca en els actes d'homenatge a l'activista mexicà Samir Flores, assassinat just fa un any arran de la seva oposició al Proyecto Integral Morelos, que preveu la instal·lació d'una termoelèctrica que afecta 80 comunitats.
Dia: dilluns 16 de març a les 18:30 hores
Lloc: Palau Macaya (Passeig de Sant Joan 108, Barcelona)
El cicle de conferències "Polarització i diàleg en societats democràtiques" continua el mes de març amb una nova sessió, centrada en els Estats Units, en un any d'eleccions en què caldrà veure si Donald Trump surt reelegit com a president.
El procediment d' impeachement ha visibilitzat que la política nord-americana està polaritzada en dos blocs compactes entre Republicans i Demòcrates.
A mesura que s'acostin les eleccions del novembre, la polarització pot anar en augment en qüestions com la immigració, la política exterior o el racisme.
El cicle és una iniciativa de l'ICIP, el CIDOB, la Fundación Cultura de Paz i el Club de Roma, i se celebra a Barcelona i a Madrid.
Aquest mes de febrer s'ha fet pública la resolució del Premi ICIP Alfons Banda, dins els Premis de Recerca Jove (PRJ).
El guardó recompensa els treballs de l'alumnat de segon cicle d'Educació Secundària Obligatòria (ESO) i d'educació postobligatòria (batxillerat i cicles formatius de grau mitjà i superior) que promoguin l'anàlisi i l'obtenció de resultats en el camp teòric de la construcció d'una cultura de pau o l'aplicació pràctica de la gestió noviolenta dels conflictes.
En aquesta edició, s'han presentat al Premi ICIP Alfons Banda un total de 13 treballs, dels quals el jurat n'ha guardonat els següents:
Petroli, religió i armes: El Príncep de Maquiavel i l'economia política a Pròxim Orient", de l'alumne Jordi Calafí Franquesa, de l'Escola l'Horitzó, de Barcelona.
- "Els Drets Humans en el marc europeu.
Teoria o realitat?" de l'alumna Júlia Puigdomènech Vidal de Escola IPSI, de Barcelona.
La cerimònia de lliurament del conjunt dels Premis de Recerca Jove tindrà lloc el proper mes de maig a Barcelona.
Prèviament, l'ICIP rebrà les dues persones guardonades amb el Premi ICIP Alfons Banda en un acte a la Biblioteca de l'Institut.
L'ICIP ha publicat aquest mes de febrer la resolució definitiva de la convocatòria de subvencions a treballs de recerca en l'àmbit de la pau (R-ICIP 2019).
S'ha acordat concedir una subvenció a grups de recerca de la Universitat Autònoma de Barcelona, la Universitat de Barcelona, la Universitat Rovira i Virgili, la Universitat Ramon Llull i l'Institut Barcelona d'Estudis Internacionals.
L'ICIP convoca anualment aquesta convocatòria de subvencions mitjançant l'Agència de Gestió d'Ajuts Universitaris i de Recerca (AGAUR).
La Biblioteca de l'ICIP continua ampliant el seu fons amb l'adquisició de nous llibres, la majoria dels quals estan disponibles en préstec.
La Biblioteca està situada al carrer Tapineria 10, 1ra planta de Barcelona, i és un centre especialitzat en temes de cultura de pau, seguretat i conflictes de referència en aquest àmbit a Catalunya.
La Biblioteca disposa de 8.900 volums i dóna suport a l'ICIP i a persones investigadores i expertes en el camp de la pau.
El centre està en contacte permanent amb institucions i centres similars d'arreu del món.
Forma part de la xarxa de biblioteques especialitzades de la Generalitat i està integrada al Catàleg Col·lectiu de les Universitats Catalanes (CCUC).
Consulta el catàleg de la Biblioteca.
Donar-se de baixa de la subscripció del butlletí.